নিউজডেস্ক, বাংলাদেশনিউজ২৪x৭.কম;  বন্যাসহিঞ্চু জাতের আমন আবাদ কুড়িগ্রামে এবার বাম্পার হয়েছে। বন্যার সময় এ জাতের ধানের চারা এলাকাভেদে ১০ থেকে ১৫ দিন পর্যন্ত ডুবে থাকার পরেও নষ্ট হয়নি। কাটামাড়াইয়ের পর প্রতি বিঘায় গড়ে ১৪ মন ধান উৎপাদন পাওয়া গেছে। ফি বছরের বন্যায় আক্রান্ত এ জেলায় এ জাতের আবাদ মঙ্গা মোকাবিলায় ইতিবাচক প্রভাব ফেলবে বলে কৃষকরা আশাবাদী।  কুড়িগ্রাম কৃষি সম্প্রসারণ দপ্তরের উপ-পরিচালক ড. কালিদাস দেবনাথ জানান, এবার ৯ উপজেলার ৪০ ইউনিয়নের প্রায় ৫ হাজার কৃষক ১ হাজার ৭০০ একর জমিতে বন্যা সহিঞ্চু ব্রিধান-৫১ এবং ব্রিধান-৫২ জাত আবাদ করেছেন।  এরমধ্যে কৃষি বিভাগ ৪৬৫ একর, এনজিও আরডিআরএস ৩৭১ একর এবং সলিডারিটি ৮৬৪ একর জমিতে এ জাতগুলো আবাদের উদ্যোগ নেয়। আগামী দুচারদিনের মধ্যে এ জাতগুলোর ধানের কাটা মাড়াই শেষ হবে।  ফুলবাড়ী উপজেলার কবিরমামুদ গ্রামের কৃষক জাকারিয়া মিয়া জানান, তিনি ২ বিঘা জমিতে ব্রিধান-৫১ জাত আবাদ করেছিলেন। বন্যার পানিতে তার ক্ষেত ১২ দিন ডুবে থাকার পরও নষ্ট হয়নি। গত ৫ দিন হলো ধান কেটেছেন। প্রতিবিঘায় ১৪ মন করে ২৮ মন ধান ফলন পেয়েছেন। ঐ এলাকার উপ-সহকারী কৃষি কর্মকর্তা আবু বকর সিদ্দিক জানান, বন্যায় ক্ষতিগ্রস্ত অন্যান্য কৃষকরা এ ফলন দেখে এ  জাতগুলো আবাদে উদ্বুদ্ধ হয়েছেন।   স্ট্রাসা প্রকল্পের কান্ট্রি ম্যানেজার ড. এম.এ বারী জানান, উত্তরাঞ্চলের কুড়িগ্রাম, লালমনিরহাট, গাইবান্ধা, নীলফামারী, সিরাজগঞ্জ ও বগুড়াসহ বিভিন্ন এলাকায় প্রতিবছর প্রায় ৪০ হাজার হেক্টর আমন ক্ষেত বন্যার পানিতে ডুবে যাওয়ায় ফসল নষ্ট হয়। ক্ষতিগ্রচ্চ হয় কৃষকরা। সময় না থাকায় অনেক জমিতে নতুন করে আর ধান লাগানো সম্ভব হয় না। এগুলো অনাবাদী হয়ে পড়ে থাকে। এজন্য বাংলাদেশ ধান গবেষণা ইন্সটিটিউট এবং আন্তর্জাতিক ধান গবেষণা ইনস্টিটিউট পরিচালিত স্ট্রাসা প্রকল্পের আওতায় এই অঞ্চলের উপযোগী ধান  আবাদ নিয়ে গবেষণার ফলশ্রতিতে ব্রিধান-৫১ ও ব্রিধান-৫২ বন্যাসহিঞ্চু জাত হিসেবে অনুমোদন লাভ করে। এই এলাকাগুলোতে এবার প্রায় ২৭ হাজার কৃষক ২ হাজার হেক্টর জমিতে এই জাতগুলো আবাদ করেছেন। এলাকাভেদে হেক্টর প্রতি উৎপাদন পাওয়া গেছে ৪ থেকে ৫ মে.টন ধান।  বাংলাদেশনিউজ২৪x৭.কম/এমএ/এসএকে.